ΓΡΑΠΤΗ ΕΡΩΤΗΣΗ E-0962/99

υποβολή: Anita Pollack (PSE) προς την Επιτροπή

(13 Απριλίου 1999)

Θέμα: Η εκτροφή γαρίδας στο Μπαγκλαντές και η προστασία του περιβάλλοντος

Σκοπεύει η Επιτροπή να συζητήσει με την κυβέρνηση του Μπαγκλαντές πιθανά μέτρα στήριξης των ασχολουμένων με την εκτροφή γαρίδας με σκοπό την εφαρμογή του "κλειστού" συστήματος εκτροφής που περιλαμβάνει ανακύκλωση και καθαρισμό των υγρών αποβλήτων και, ως εκ τούτου, συμβάλλει στη μεγαλύτερη προστασία του περιβάλλοντος έναντι της παραδοσιακής μεθόδου;

Απάντηση του κ. Marín εξ ονόματος της Επιτροπής

(5 Μαΐου 1999)

Η εκτροφή γαρίδας στο Μπαγκλαντές ακολουθεί, στην ουσία, εκτατικές ή βελτιωμένες εκτατικές μεθόδους και μόνο ένα μικρό τμήμα βασίζεται σε ημιεντατικές ή εντατικές τεχνικές. Επίσης, η εκτροφή γαρίδας είναι εποχιακή και εναλλάσσεται με την καλλιέργεια ρυζιού και την παραγωγή άλατος. Οι απασχολούμενοι στον συγκεκριμένο τομέα είναι κυρίως μικροί παραγωγοί και εκτροφείς γαρίδας και οι επενδύσεις που απαιτούνται γιάυτή τη δραστηριότητα είναι σχετικά περιορισμένες. Το σύγχρονο "κλειστό" σύστημα εκτροφής εξαλείφει το πρόβλημα της μόλυνσης του περιβάλλοντος αλλά συνιστά σύστημα υψηλής τεχνολογίας με σημαντικές επενδύσεις εκκίνησης και συνεπάγεται κόστος παραγωγής που απαιτεί γνώσεις ορθολογικής διαχείρισης. Αυτός είναι ο λόγος για τον οποίο το συγκεκριμένο σύστημα εφαρμόζεται σε χώρες όπως οι ΗΠΑ και η Ταϊλάνδη όπου η βιομηχανική εκτροφή γαρίδας διεξάγεται σε ανταγωνιστικό πλαίσιο.

Προκειμένου να υπάρξουν ουσιαστικές θετικές επιπτώσεις, είναι αναγκαία η μετατροπή σημαντικού τμήματος της υφιστάμενης εκτροφής γαρίδας σε "κλειστό" σύστημα. Η μετατροπή αυτή κρίνεται αρκετά δύσκολη επί του παρόντος δεδομένου ότι η "κλειστή" ιχθυοκαλλιέργεια ενδείκνυται περισσότερο για βιομηχανικές μονάδες υδατοκαλλιέργειας παρά για μικρούς εκτροφείς που δεν διαθέτουν τους αναγκαίους χρηματοδοτικούς πόρους και τις τεχνικές γνώσεις.

Επιπλέον, η Κοινότητα πιστεύει ότι εφόσον η εκτροφή γαρίδας εξακολουθεί να διενεργείται σε παράκτιες περιοχές με υψηλές πληθυσμιακές συγκεντρώσεις και με εντατικές χρήσεις, είναι σκόπιμο να εξεταστεί στο πλαίσιο άλλων αναγκών των παράκτιων περιοχών. Οι βιώσιμες λύσεις για συγκεκριμένους εκτροφείς γαρίδας στερούνται σημασίας αν δεν υφίσταται ευρύτερη στρατηγική για ολόκληρη την παράκτια ζώνη που να αποσκοπεί στην εξισορρόπηση των διαφόρων πόρων και χρήσεων των παράκτιων ζωνών. Το πρόβλημα της υδατοκαλλιέργειας και της εκτροφής γαρίδας δεν έχει μόνο περιβαλλοντικό χαρακτήρα αλλά, επίσης, οικονομικό και κοινωνικό και θα πρέπει να αντιμετωπισθεί στο σύνολό του.

Η Επιτροπή αντιλαμβάνεται ότι η κυβέρνηση του Μπαγκλαντές έχει αναλάβει την προετοιμασία ολοκληρωμένης αλιευτικής πολιτικής καθώς και την κατάρτιση του τέταρτου εθνικού αλιευτικού προγράμματος που αποσκοπεί στην αύξηση της παραγωγής ιχθύων και γαρίδας σε σταθερή βάση, στην εξάλειψη της φτώχιας και στην εξασφάλιση της περιβαλλοντικής βιωσιμότητας. Η στρατηγική της κυβέρνησης όσον αφορά την εκτροφή γαρίδας αποσκοπεί στην προώθηση βελτιωμένων παραδοσιακών τεχνικών εκτροφής στη θέση των εντατικών τεχνικών; στην προώθηση της δημιουργίας ενώσεων προκειμένου να καταστεί δυνατό για τους μικρούς ιδιοκτήτες γης να εκτρέφουν γαρίδες; στην παροχή υπηρεσιών γεωργικών εφαρμογών και κτηνιατρικού ελέγχου και στη βελτίωση της θεσμικής οργάνωσης των υπηρεσιών της.

Αν η κυβέρνηση του Μπαγκλαντές επιθυμεί την έναρξη συζητήσεων σχετικά με την περιβαλλοντική βιωσιμότητα, τα φορολογικά κίνητρα καθώς και τα κοινωνικά, περιβαλλοντικά και θεσμικά προβλήματα που αντιμετωπίζει ο τομέας αλιείας και εκτροφής γαρίδας, η Επιτροπή προτίθεται να αναλάβει διάλογο προκειμένου να εξετάσει τον καλύτερο τρόπο υποστήριξης των δραστηριοτήτων της.